Official Journal L 070 , 17/03/1999 P. 0046 - 0048



Komisijas Lēmums (1999. gada 26. februāris) par ekoloģisko kritēriju noteikšanu Kopienas ekomarķējuma piešķiršanai personālajiem datoriem (izziņots ar dokumenta numuru C(1999) 425) (Dokuments attiecas uz EEZ) (1999/205/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Regulu (EEK) Nr. 880/92 (1992. gada 23. marts) par Kopienas ekomarķējuma piešķiršanas sistēmu[1], jo īpaši tās 5. panta 1. punkta otro daļu, tā kā Regulas (EEK) Nr. 880/92 5. panta 1. punkta otrajā daļā paredzēts, ka nosacījumus Kopienas ekomarķējuma piešķiršanai definē pa ražojumu grupām; tā kā Regulas (EEK) Nr. 880/92 10. panta 2. punktā noteikts, ka attiecīgā ražojuma ekoloģiskās īpašības novērtē pēc īpašiem ražojumu grupai noteiktiem kritērijiem; tā kā Kopiena gatavo nolīgumu par enerģijas marķēšanas koordināciju, kura pamatā ir ASV programma Energy Star; tā kā ir ieteicams reizi divos gados kritērijus pārskatīt, lai pielāgotu enerģijas prasības tehnoloģiju attīstībai, tirgus norisēm un minētajai programmai Energy Star; tā kā saskaņā ar Regulas (EEK) Nr. 880/92 6. pantu Komisija ir apspriedusies forumā ar galvenajām interešu grupām; tā kā šajā lēmumā noteiktie pasākumi saskan ar atzinumu, ko sniegusi komiteja, kas izveidota, ievērojot Regulas (EEK) Nr. 880/92 7. pantu, IR PIEŅĒMUSI ŠĀDU LĒMUMU. 1. pants Ražojumu grupa "personālie datori" (turpmāk - "Ražojumu grupa") nozīmē šo: "Tirdzniecībā pieejami stacionāri datori, kas sastāv no monitora, sistēmas bloka un tastatūras." 2. pants Ražojumu grupas ekoloģiskās īpašības un piemērotību lietošanai novērtē pēc īpašiem ekoloģiskajiem kritērijiem, kas noteikti šī lēmuma pielikumā. 3. pants Ražojumu grupas definīcijas un ražojumu grupai noteikto ekoloģisko kritēriju spēkā esamības termiņš ir divi gadi no nākamā mēneša pirmās dienas pēc kritēriju noteikšanas. Ja ekoloģiskie kritēriji minētajā termiņā netiek pārskatīti, to spēkā esamības termiņu pagarina par vienu gadu. 4. pants Administratīvām vajadzībām ražojumu grupai tiek piešķirts kods "013". 5. pants Šis lēmums ir adresēts dalībvalstīm. Briselē, 1999. gada 26. februārī Komisijas vārdā - Komisijas locekle Ritt Bjerregaard PIELIKUMS PAMATPRINCIPI Ekomarķējumu piešķir tikai tādiem personālajiem datoriem, kas atbilst šajā pielikumā noteiktajiem kritērijiem, kuru mērķis ir veicināt: - videi nodarītā kaitējuma samazināšanu vai enerģijas izmantošanas izraisītā posta (atmosfēras sasilšanas, paskābināšanās, neatjaunojamo dabas resursu izsīkšanas) ierobežošanu, samazinot enerģijas patēriņu, - ar dabas resursu izmantošanu saistītā kaitējuma videi samazināšanos, veicinot iespējas datorus modernizēt, pārstrādāt un uzturēt. Bez tam šie kritēriji mudina ražotājus ieviest labu ražošanas praksi un veicina patērētāju vides apziņas veidošanos. Turklāt plastmasas komponentu marķēšana veicina to otrreizēju pārstrādi. GALVENIE KRITĒRIJI 1. Elektroenerģijas taupīšana: monitors. Monitora elektroenerģijas patēriņš miega režīmā ir ne vairāk kā 10 W. Monitora elektroenerģijas patēriņš dziļa miega režīmā ir ne vairāk kā 3 W. Iepriekšiestatītais režīmu pārslēgšanās laiks no darba režīma miega režīmā un no miega režīma dziļa miega režīmā ir ne vairāk kā 30 bezdarbības minūtes. Ražotājam šī funkcija jāiespējo, bet lietotājs to var atspējot. 2. Elektroenerģijas taupīšana: vadības bloks. Vadības bloka elektroenerģijas patēriņš miega režīmā ir ne vairāk kā 27 W. Šis noteikums attiecas uz darbam tīklā neieslēgtiem vadības blokiem (t.i., kas darbojas autonomā režīmā). Iepriekšiestatītais režīmu pārslēgšanās laiks no darba režīma miega režīmā ir ne vairāk kā 30 minūtes bezdarbības. Ražotājam šī funkcija jāiespējo, bet lietotājs to var atspējot. Elektroenerģijas patēriņš dežūrrežīmā nav lielāks par 5 W. 3. Ekspluatācijas laika pagarināšana. Ražotājs dod komercgarantiju, ka sistēmas bloks un tastatūra darbosies vismaz trīs gadus, bet monitors - vismaz vienu gadu. Šīs garantijas ir spēkā no tā brīža, kad ražojums piegādāts pircējam. Iespējas iegādāties savietojamas rezerves daļas un apkalpošana ir garantētas piecus gadus pēc nosūtīšanas. Bez tam personālajam datoram jāatbilst šādām prasībām: 1. Sistēmas blokam ir modulāra konstrukcija, lai būtu viegli piekļūt tā komponentiem; 2. Sistēmas blokam komponentu nomaiņai var piekļūt ar parastiem universālajiem instrumentiem; 3. Jānodrošina vismaz procesora, grafiskās kartes, brīvpiekļuves atmiņas, cietā diska un, ja tāds ir, tad arī lasāmatmiņas kompaktdiska diskdziņa modernizācijas iespējas; 4. Ir vismaz viens brīvs izvērses slots. LABAS PRAKSES KRITĒRIJI 4. Atpakaļpieņemšana un otrreizēja pārstrāde. Ražotājs garantē, ka pieņems atpakaļ personālo datoru un tam nomainītos komponentus, izņemot gadījumus, kad tiem ir lietotāja radīts piesārņojums (piemēram, medicīnā vai kodolenerģijas izmantošanas jomā). Turklāt personālajam datoram jāatbilst šādām prasībām: 1. Apmācītai personai vienai pašai ir iespējams sistēmas bloku izjaukt; 2. Ražotājs pārbauda sistēmas bloka demontāžu un izsniedz demontāžas pārskatu. Citu jautājumu starpā pārskatā apstiprina, ka savienojumi: - ir viegli atrodami un tiem ir viegli piekļūt, - tie ir cik iespējams standartizēti, - tiem var piekļūt, izmantojot universālus instrumentus; 3. Nesavietojami un bīstami materiāli ir atdalāmi; 4. No korpusa un rāmja 90 % plastmasu un metālu ir pārstrādājami; 5. Vietās, kur vajadzīgs marķējums, visas etiķetes ir viegli atdalāmas vai apzīmējumi iespiesti materiālā; 6. Plastmasas detaļas: a) nesatur ražotāja pievienotu svinu vai kadmiju; b) ir no viena veida polimēra vai saderīgiem polimēru materiāliem, izņemot vāku, kuram izmantoti ne vairāk kā 2 veidu polimēru materiāli, kas ir atdalāmi; c) detaļās nav metāla ieliktņu, kurus nevar atdalīt; 7. Plastmasas detaļas, kuru masa lielāka par 25 gramiem: a) nesatur organisko vielu broma vai hlora atvasinājumus, kuri paaugstina izturību pret aizdegšanos; b) ir apzīmētas ar pastāvīgu marķējumu, kurā norādīts materiāls saskaņā ar ISO 11469. Šajā kritērijā nav iekļautas ar ekstrūzijas paņēmienu pārstrādātas plastmasas. 5. Norādījumi lietotājiem. Personālos datorus pārdod kopā ar lietošanas pamācību, kurā ir norādījumi par ekoloģiski pareizu lietošanu, jo īpaši: 1. Ieteikumi par elektroenerģijas patēriņa regulēšanas funkcijām, ieskaitot aizrādījumu, ka šo funkciju atspējošana var palielināt elektroenerģijas patēriņu, tā paaugstinot ekspluatācijas izmaksas; 2. Informācija par sistēmas bloka un monitora maksimālo un minimālo elektroenerģijas patēriņu, strādājot ar datoru, miega režīmā, dziļa miega režīmā un dežūrrežīmā, kā arī norādījums, ka elektrības patēriņu var samazināt līdz nullei, pārtraucot datora pieslēgumu elektriskajam tīklam vai izslēdzot sienas kontaktu; 3. Informācija par nopērkamajām rezerves detaļām un tām dotajām garantijām; 4. Informācija par piekļūšanu sistēmas blokam un tā komponentu, īpaši procesora, grafikas kartes, brīvpiekļuves atmiņas, cietā diska, un, ja tāds ir, tad arī lasāmatmiņas kompaktdiska diskdziņa nomaiņai; 5. Informācija par tām personālā datora daļām un materiāliem, kas derīgi atkārtotai izmantošanai vai otrreizējai pārstrādei; 6. Norādījums, kā patērētājs var izmantot ražotāja dotās atpakaļpieņemšanas garantijas. 6. Vides deklarācija. Kopā ar ražojumu ir vides deklarācija, un tai jābūt lietotājam pieejamai. Šis dokuments atbilst ECMA (Eiropas Datorražotāju asociācijas) 70. tehniskajā ziņojumā "Product-related environmental attributes" noteiktajām prasībām. TESTĒŠANA 7. Testēšanas laboratorijas. Ja ir vajadzīga testēšana, to uz pieteicēja rēķina izdara laboratorijas, kuras atbilst standartā EN 45001 noteiktajām vispārīgajām prasībām. PATĒRĒTĀJU INFORMĒŠANA Patērētājiem labi redzamā vietā (blakus ekomarķējumam, ja iespējams) novieto šādu uzrakstu: - šis ražojums atbilst Eiropas Savienības ekomarķējuma saņemšanai noteiktajām prasībām, jo tāpēc, ka tas efektīvi izmanto elektroenerģiju un ir būvēts tā, lai tiktu veicināta tā modernizēšana, pārstrādāšana un videi nekaitīga likvidēšana, - papildu informācija par to, kā samazināt ietekmi uz vidi, atrodama lietošanas pamācībā. [1] OV L 99, 11.4.1992., 1. lpp.